ET Euroopa Liidu Teataja L 108/24

KOMISJONI MÄÄRUS (EL) 2016/637,

22. aprill 2016,

millega muudetakse Euroopa Parlamendi ja nõukogu määruse (EÜ) nr 1334/2008 I lisa teatavate lõhna- ja maitseainete väljajätmiseks liidu loetelust

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1334/2008, mis käsitleb toiduainetes kasutatavaid lõhna- ja maitseaineid ning teatavaid lõhna- ja maitseomadustega toidu koostisosi ning millega muudetakse nõukogu määrust (EMÜ) nr 1601/91, määrusi (EÜ) nr 2232/96 ja (EÜ) nr 110/2008 ning direktiivi 2000/13/EÜ, (1) eriti selle artikli 11 lõiget 3 ja artikli 25 lõiget 3,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus, (2) eriti selle artikli 7 lõiget 4,

ning arvestades järgmist:

(1) Määruse (EÜ) nr 1334/2008 I lisas on sätestatud Euroopa Liidus toidus kasutada lubatud lõhna- ja maitseainete ning lähtematerjalide loetelu ja nende kasutamise tingimused.

(2) Komisjoni rakendusmäärusega (EL) nr 872/2012 (3) võeti vastu lõhna- ja maitseainete loetelu ning kanti see loetelu määruse (EÜ) nr 1334/2008 I lisa A osasse.

(3) Kõnealust loetelu võidakse ajakohastada vastavalt määruse (EÜ) nr 1331/2008 artikli 3 lõikes 1 osutatud ühtsele menetlusele kas komisjoni algatusel või liikmesriigi või huvitatud isiku taotluse põhjal.

(4) Euroopa Liidu lõhna- ja maitseainete ning lähtematerjalide loetelu sisaldab mitut ainet, mille kohta Euroopa Toiduohutusamet (edaspidi „toiduohutusamet“) on palunud esitada hindamise lõpuleviimiseks täiendavaid teaduslikke andmeid enne konkreetseid tähtaegu, mis on kehtestatud määruse (EÜ) nr 1334/2008 I lisa A osas.

(5) Toidu lõhna- ja maitseainete hindamise rühma 19 (FGE.19) keemiliste ainete alarühma 2.2 kuuluva järgmise nelja aine puhul – 2,6,6-trimetüül-1-tsüklohekseen-1-karboksaldehüüd (FLi nr 05.121), mürtenüülformiaat (FLi nr 09.272), mürtenüül-2-metüülbutüraat (FLi nr 09.899) ja mürtenüül-3-metüülbutüraat (FLi nr 09.900) – kehtestati nõutavate täiendavate teaduslike andmete esitamiseks liidu loetelus tähtaeg 31. detsember 2012. Taotleja on sellised andmed esitanud.

(6) Sellesse keemiliste ainete rühma kuulub ka aine p-menta-1,8-dieen-7-aal (FLi nr 05.117), mida kasutati seda rühma esindava ainena ja mille kohta esitati toksilisuse andmed.

(7) Toiduohutusamet hindas esitatud andmeid ning jõudis oma 24. juuni 2015. aasta teaduslikus arvamuses (4) järeldusele, et aine p-menta-1,8-dieen-7-aal (FLi nr 05.117) on in vivo genotoksiline, mistõttu selle kasutamine lõhna- ja maitseainena võib olla tervisele ohtlik. Kõnealune aine on juba komisjoni määrusega (EL) 2015/1760 liidu loetelust välja jäetud (5).

(8) Selles arvamuses jõudis toiduohutusamet ka järeldusele, et kuna p-menta-1,8-dieen-7-aal (FLi nr 05.117) on kõnealuse rühma aineid esindav aine, võivad sellised ained olla tervisele ohtlikud.

(9) Seepärast tuleks 2,6,6-trimetüül-1-tsüklohekseen-1-karboksaldehüüd (FLi nr 05.121), mürtenüülformiaat (FLi nr 09.272), mürtenüül-2-metüülbutüraat (FLi nr 09.899) ja mürtenüül-3-metüülbutüraat (FLi nr 09.900) liidu loetelust välja jätta.

(10) Võttes arvesse tehnilisi põhjusi, tuleks kehtestada üleminekuperiood toidu suhtes, millele on lisatud üht neist neljast ainest ja mis on lastud turule või kolmandatest riikidest liitu saadetud enne käesoleva määruse jõustumise kuupäeva.

(11) Määruse (EÜ) nr 1334/2008 I lisa A osa tuleks seega vastavalt muuta.

(12) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 1334/2008 I lisa A osa muudetakse käesoleva määruse lisa kohaselt.

Artikkel 2

1. Toitu, millele on lisatud üht neljast käesoleva määruse lisas loetletud lõhna- ja maitseainest, välja arvatud lõhna- ja maitseainete segud, ja mis on seaduslikult turule lastud enne käesoleva määruse jõustumise kuupäeva, tohib turustada kuni selle minimaalse säilivusaja või tarbimise tähtaja lõpuni.

2. Liitu imporditud toitu, millele on lisatud üht neljast käesoleva määruse lisas loetletud lõhna- ja maitseainest, välja arvatud lõhna- ja maitseainete segud, tohib turustada kuni selle minimaalse säilivusaja või tarbimise tähtaja lõpuni juhul, kui sellise toidu importija suudab tõendada, et toit on lähetatud asjaomasest kolmandast riigist ning on liitu teele saadetud enne käesoleva määruse jõustumise kuupäeva.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 22. aprill 2016 Komisjoni nimel president Jean-Claude JUNCKER

(1) ELT L 354, 31.12.2008, lk 34.

(2) ELT L 354, 31.12.2008, lk 1.

(3) Komisjoni 1. oktoobri 2012. aasta rakendusmäärus (EL) nr 872/2012, millega võetakse vastu Euroopa Parlamendi ja nõukogu määruses (EÜ) nr 2232/96 ettenähtud lõhna- ja maitseainete loetelu, lisatakse see Euroopa Parlamendi ja nõukogu määruse (EÜ) nr 1334/2008 I lisasse ning tunnistatakse kehtetuks komisjoni määrus (EÜ) nr 1565/2000 ja komisjoni otsus 1999/217/EÜ (ELT L 267, 2.10.2012, lk 1).

(4) Scientific Opinion on Flavouring Group Evaluation 208 Revision 1 (FGE.208Rev1): Consideration of genotoxicity data on representatives for 10 alicyclic aldehydes with the α,β-unsaturation in ring/side-chain and precursors from chemical subgroup 2.2 of FGE.19 („Teaduslik arvamus toidu lõhna- ja maitseainete rühma 208 hindamise 1. läbivaatamise kohta (FGE.208Rev1)“. Genotoksilisuse andmed ainete kohta, mis esindavad kümmet FGE.19 keemiliste ainete alarühma 2.2 kuuluvat α,β-küllastumata tsükli või külgahelaga alitsüklilist aldehüüdi ja nende lähteaineid). EFSA Journal 2015;13(7):4173, 28 lk, doi:10.2903/j.efsa.2015.4173. Esitatud veebisaidil www.efsa.europa.eu/efsajournal.

(5) Komisjoni 1. oktoobri 2015. aasta määrus (EL) 2015/1760, millega muudetakse Euroopa Parlamendi ja nõukogu määruse (EÜ) nr 1334/2008 I lisa seoses p-menta-1,8-dieen-7-aali väljajätmisega Euroopa Liidu lõhna- ja maitseainete loetelust (ELT L 257, 2.10.2015, lk 27).